PROVEDBENA UREDBA KOMISIJE (EU) 2022/1404

оd 16. kolovoza 2022.

o izmjeni Provedbene uredbe (EU) 2018/2019 u pogledu određenog bilja za sadnju roda Lonicera L. podrijetlom iz Turske i određenog bilja za sadnju vrste Malus domestica podrijetlom iz Moldove

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. prvi podstavak,

budući da:

(1) Provedbenom uredbom Komisije (EU) 2018/2019 (2) utvrđen je popis visokorizičnog bilja, biljnih proizvoda i drugih predmeta na temelju preliminarne procjene rizika.

(2) Provedbenom uredbom Komisije (EU) 2018/2018 (3) utvrđena su posebna pravila u vezi s postupkom koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.

(3) Nakon preliminarne procjene, 34 roda i jedna vrsta bilja za sadnju podrijetlom iz trećih zemalja uvršteni su u Prilog Provedbenoj uredbi (EU) 2018/2019 kao visokorizično bilje. Među njima su i rodovi Lonicera L. i Malus Mill.

(4) Turska je 27. studenoga 2019. podnijela zahtjev Komisiji za izvoz u Uniju dvogodišnjih do četverogodišnjih ukorijenjenih biljaka za sadnju u posudama vrsta Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens i Lonicera tatarica (dalje u tekstu: „određene vrste roda Lonicera”). Zahtjev je potkrijepljen odgovarajućom tehničkom dokumentacijom.

(5) Europska agencija za sigurnost hrane („Agencija”) donijela je 25. studenoga 2021. znanstveno mišljenje o procjeni rizika robe za određene vrste lončanica za sadnju roda Lonicera iz Turske (4). To znanstveno mišljenje obuhvaća procjenu rizika za određene vrste lončanica za sadnju roda Lonicera starih najviše četiri godine. Agencija je utvrdila da su za navedeno bilje za sadnju relevantni štetni organizmi Lopholeucaspis japonica, Meloidogyne chitwoodi i Bemisia tabaci (europske populacije), ocijenila je mjere za smanjenje rizika opisane u dokumentaciji za te štetne organizme i procijenila je vjerojatnost da je to bilje slobodno od tih štetnih organizama. Lopholeucaspis japonica i Meloidogyne chitwoodi navedeni su kao karantenski štetni organizmi Unije u Prilogu II. Provedbenoj uredbi Komisije (EU) 2019/2072 (5), dok je Bemisia tabaci (europske populacije) karantenski štetni organizam zaštićenih područja u skladu s Prilogom III. toj provedbenoj uredbi.

(6) Moldova je 4. ožujka 2020. Komisiji podnijela zahtjev za izvoz u Uniju jednogodišnjih do trogodišnjih cijepljenih biljaka golog korijena za sadnju, u stanju mirovanja i bez lišća, vrste Malus domestica. Zahtjev je potkrijepljen odgovarajućom tehničkom dokumentacijom.

(7) Agencija je 22. veljače 2022. donijela znanstveno mišljenje o procjeni rizika robe za cijepljeno bilje za sadnju vrste Malus domestica iz Moldove (6). Agencija je utvrdila da je za navedeno bilje za sadnju relevantan štetni organizam Xiphinema rivesi (populacije izvan EU-a), ocijenila je mjere za smanjenje rizika opisane u dokumentaciji za taj štetni organizam i procijenila je vjerojatnost da je to bilje slobodno od tog štetnog organizma. Xiphinema rivesi (populacije izvan EU-a) karantenski je štetni organizam Unije u skladu s Prilogom II. Provedbenoj uredbi (EU) 2019/2072.

(8) Na temelju tih mišljenja fitosanitarni rizik koji proizlazi iz unošenja u Uniju ukorijenjenih biljaka za sadnju u uzgojnom supstratu starih najviše četiri godine vrsta Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens i Lonicera tatarica podrijetlom iz Turske i cijepljenih biljaka golog korijena u stanju mirovanja i bez lišća starih najviše tri godine vrste Malus domestica, podrijetlom iz Moldove smatra se prihvatljivim ako su ispunjeni odgovarajući posebni uvozni zahtjevi utvrđeni u Prilogu VII. Provedbenoj uredbi (EU) 2019/2072.

(9) Stoga se to bilje za sadnju više ne bi trebalo smatrati visokorizičnim biljem i trebalo bi ga ukloniti s popisa visokorizičnog bilja, biljnih proizvoda i drugih predmeta iz Priloga Provedbenoj uredbi (EU) 2018/2019.

(10) Provedbenu uredbu (EU) 2018/2019 trebalo bi stoga na odgovarajući način izmijeniti.

(11) S obzirom na invazivnu prirodu vrste Lonicera japonica, potrebna je daljnja procjena rizika kako bi se utvrdio njezin utjecaj na bioraznolikost u Uniji. Stoga bi uvoz bilja vrste Lonicera japonica namijenjenog sadnji u Uniju iz svih trećih zemalja trebao ostati zabranjen dok se ne provede ta procjena rizika.

(12) Kako bi se ispunile obveze Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (7), uvoz određenih vrsta roda Lonicera L. osim vrste Lonicera japonica, podrijetlom iz Turske, i cijepljenih biljaka golog korijena u stanju mirovanja i bez lišća starih najviše tri godine vrste Malus domestica, podrijetlom iz Moldove, trebao bi se nastaviti u najkraćem mogućem roku. Stoga bi ova Uredba trebala stupiti na snagu trećeg dana od dana njezine objave.

(13) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Provedbenoj uredbi (EU) 2018/2019 mijenja se u skladu s Prilogom ovoj Uredbi.

Članak 2. Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. kolovoza 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2018/2019 od 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

(3) Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

(4) Odbor PLH EFSA-e (Odbor EFSA-e za zdravlje bilja), 2022. Scientific report on the commodity risk assessment of specified species of Lonicera potted plants from Turkey (Znanstveno izvješće o procjeni rizika robe za određene vrste lončanica roda Lonicera iz Turske). EFSA Journal 2022.;20(1):7014, 56 str. https://doi.org/10.2903/j.efsa.2022.7014.

(5) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(6) Odbor PLH EFSA-e (Odbor EFSA-e za zdravlje bilja), 2022. Scientific Opinion on the commodity risk assessment of grafted plants of Malus domestica from Moldova (Znanstveno mišljenje o procjeni rizika robe za cijepljeno bilje vrste Malus domestica iz Moldove. EFSA Journal 2022.;20(3):7021, 39 str. https://doi.org/10.2903/j.efsa.2022.7201.

(7) Sporazum o primjeni sanitarnih i fitosanitarnih mjera (donesen 15. travnja 1994., stupio na snagu 1. siječnja 1995.; UNTS svezak 1867, str. 493.), Svjetska trgovinska organizacija, https://www.wto.org/english/tratop_e/sps_e/spsagr_e.htm.